“กสทช.” เปิดเกณฑ์อนุญาตใช้คลื่น “เอฟเอ็ม” มุ่งกระจายเสียง “สาธารณะ-ชุมชน”
“ดร. ธนพันธ์ หร่ายเจริญ” เปิดหลักเกณฑ์พิจารณาขอรับใบอนุญาตใช้คลื่นความถี่ ระบบเอฟเอ็มกำลังส่งต่ำ เพื่อให้บริการกระจายเสียงไปสู่สาธารณะและชุมชน จะกำหนดให้มีอายุใบอนุญาตนับตั้งแต่วันที่ กสทช. มีมติถึงวันที่ 31 ธ.ค.67
“ดร. ธนพันธ์ หร่ายเจริญ” เปิดหลักเกณฑ์พิจารณาขอรับใบอนุญาตใช้คลื่นความถี่ ระบบเอฟเอ็มกำลังส่งต่ำ เพื่อให้บริการกระจายเสียงไปสู่สาธารณะและชุมชน จะกำหนดให้มีอายุใบอนุญาตนับตั้งแต่วันที่ กสทช. มีมติถึงวันที่ 31 ธ.ค.67
29 ธ.ค. 2565

พลอากาศโท ดร. ธนพันธ์ หร่ายเจริญ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) และในฐานะประธานอนุกรรมการพิจารณาอนุญาตด้านกิจการกระจายเสียง กล่าวว่า การพิจารณาอนุญาตให้ใช้คลื่นความถี่ ระบบเอฟเอ็ม กำลังส่งต่ำเพื่อให้บริการกระจายเสียง ประเภทกิจการบริการสาธารณะและประเภทกิจการบริการชุมชน กสทช. จะพิจารณาคำขอรับใบอนุญาตตามหลักเกณฑ์และวิธีการที่กำหนดในประกาศ กสทช. เรื่อง หลักเกณฑ์และวิธีการอนุญาตให้ใช้คลื่นความถี่สำหรับการให้บริการกระจายเสียง (ประกาศฯ)
โดยในกรณีที่ กสทช. พิจารณาเห็นควรให้ผู้ขอรับใบอนุญาตที่ยืนยันความประสงค์รายใดเป็นผู้ได้รับใบอนุญาตให้ใช้คลื่นความถี่แล้ว ประกาศฯ ได้ให้อำนาจแก่ กสทช. ในการพิจารณากำหนดอายุใบอนุญาตตามที่ กสทช. กำหนดแต่ต้องไม่เกิน 7 ปี นับตั้งแต่วันที่ได้รับใบอนุญาตตามข้อ 7 ประกอบข้อ 21 วรรคสอง ของประกาศฯ โดยการพิจารณาออกใบอนุญาตในครั้งนี้ จะกำหนดให้มีอายุใบอนุญาตนับตั้งแต่วันที่ กสทช. มีมติถึงวันที่ 31 ธันวาคม 2567 เท่านั้น เนื่องจากจะมีการพิจารณาทบทวนหลักเกณฑ์ที่เกี่ยวข้องกับการพิจารณาอนุญาตให้ใช้คลื่นความถี่
สำหรับระบบเอฟเอ็มกำลังส่งต่ำ ซึ่งรวมถึงแผนความถี่วิทยุกิจการกระจายเสียงระบบเอฟเอ็มกำลังส่งต่ำ เพื่อรองรับการเปลี่ยนผ่านการทดลองออกอากาศวิทยุกระจายเสียงในระบบเอฟเอ็มไปสู่ระบบใบอนุญาตประกอบกิจการวิทยุกระจายเสียง เพื่อให้สอดคล้องกับระยะเวลาที่มีการขยายการทดลองออกอากาศไปถึงวันที่ 31 ธันวาคม 2567 ตามที่กำหนดในประกาศ กสทช. เรื่อง หลักเกณฑ์การทดลองออกอากาศวิทยุกระจายเสียงในระบบเอฟเอ็ม
เมื่อ กสทช. ปรับปรุงหลักเกณฑ์ที่เกี่ยวข้องเพื่อรองรับการเปลี่ยนผ่านการทดลองออกอากาศวิทยุกระจายเสียงในระบบเอฟเอ็มไปสู่ระบบใบอนุญาตประกอบกิจการวิทยุกระจายเสียงเรียบร้อยแล้ว จะประกาศให้ผู้ประกอบกิจการกระจายเสียงยื่นขอรับใบอนุญาตให้ใช้คลื่นความถี่ระบบเอฟเอ็มต่อไป โดยไม่เกี่ยวข้องกับการอนุญาตในครั้งนี้
ส่วนกรณีผู้ที่ได้รับใบอนุญาตให้ใช้คลื่นความถี่ระบบเอฟเอ็ม กำลังส่งต่ำที่เป็นผู้ทดลองออกอากาศวิทยุกระจายเสียงในระบบเอฟเอ็ม ตามประกาศ กสทช. เรื่อง หลักเกณฑ์ว่าด้วยการทดลองออกอากาศวิทยุกระจายเสียงในระบบเอฟเอ็ม (กำลังส่งเครื่องส่งวิทยุกระจายเสียงต้องไม่เกิน 500 วัตต์) จะต้องยุติหรือสิ้นสุดการทดลองออกอากาศวิทยุกระจายเสียงนั้น นับตั้งแต่วันที่ได้รับใบอนุญาตให้ใช้คลื่นความถี่และประกอบกิจการกระจายเสียงระบบเอฟเอ็ม กำลังส่งต่ำจาก กสทช. (ไม่อนุญาตให้มีการออกคู่ขนานทั้งสองประเภท) และผู้รับใบอนุญาตจะต้องดำเนินการใช้เครื่องส่งวิทยุกระจายเสียงและสถานีวิทยุกระจายเสียงที่มีลักษณะทางเทคนิคตามประกาศ กสทช. เรื่อง มาตรฐานทางเทคนิคเครื่องส่งวิทยุกระจายเสียงระบบเอฟเอ็ม กำลังส่งต่ำ (กำลังส่งของเครื่องส่งวิทยุกระจายเสียงต้องไม่เกิน 50 วัตต์) เพื่อออกอากาศนับตั้งแต่วันที่ได้รับใบอนุญาตจนกว่าใบอนุญาตจะหมดอายุในวันที่ 31 ธันวาคม 2567
“ทั้งนี้ ผู้ที่ไม่ได้ยืนยันความประสงค์ในการขอรับใบอนุญาตให้ใช้คลื่นความถี่ระบบเอฟเอ็ม กำลังส่งต่ำ ในครั้งนี้ จะไม่ถูกตัดสิทธิ์ในการยื่นขอรับใบอนุญาตในอนาคต ยังคงมีสิทธิยื่นขอรับใบอนุญาตได้ภายใต้หลักเกณฑ์ เงื่อนไข และวิธีการที่จะกำหนดต่อไปโดยจะมีการพิจารณาจัดทำประกาศหลักเกณฑ์ในปี 2566 ต่อไป” พล.อ.ท.ดร. ธนพันธุ์ ฯ กล่าว